Die skone kunste | Die Vryburger
Wanneer 'n volk sy kunste verwaarloos, verwaarloos die volk!
Waar is ons volk se moderne NP van Wyk Louw, en waar is ons jonger G. A. Watermeyer, en ons opvolger vir Langenhoven?
Wat het geword van sangers soos Ge Korsten en Gert Potgieter, Nellie du Toit, Hanlie van Niekerk?
Waar is almal dan dat ons deesdae net 'n gebokspring met geraas hoor en dit dan afmaak as moderne kuns!
Moet die kunste van KKNK en andere, wat gewoon maar meestal beskou kan word as ligte vermaak, dan nou die Boere-Afrikaner se kultuur norm en standaard wees?
Dit kan tog nie wees nie, want as dit waar is, dan het ons volk vervlak en verwaarloos geraak en gaan ons in die niet verdwyn, want volke wat hulle kulturele waardes misken, vertrap, ignoreer of verwaarloos, het hulleself ook verloor en sal nie staande bly nie.
Daarom het dit tyd geword dat ons weer die ou waardes sal opdiep, afstof van die rak, en dit weer blink vryf sodat ons die trots van gister kan vestig in die harte van môre se jeug.
As 'n Andre Huguenot die volk opwek tot patriotiese stryders met sy verhoogstukke, dan weet elkeen wat dit beleef het dat die kultuuroordrag die vryheidsvlam se lewe bepaal.
As daardie oordrag geklee is in ligsinnigheid en goedkoop vermaak, dan is die toekoms presies ook so – daar sal geen diepte, of geen standhoudende voordeel vir die nageslag wees nie.
Dan word ons maar net nog 'n klein kultuurlose minderheid in donker-Afrika.
Maar as ons die geskiedenis van ons volk, die goeie en die slegte daarvan, met swier en styl, ingebed in waarheid, oordra aan die geslagte wat kom, dan sal 'n nuwe generasie wat vaardig geword het, die kunste laat gedy om die Boere-Afrikaner weer trots en sterk te maak.
Ek rig hierdie skrywe aan elke volksgenoot wat dit erns maak met sy volksbestaan, met ons hoop op wat sal wees, en die gebed van ons hart – dat ons 'n vrye volk sal word deur nie die skoner dinge van ons volk-wees te verwaarloos nie.
Daarom hoop ek dat Die Vryburger ook hieraan aandag sal gee in sy strewe om die volk op koers te hou saam met diegene wat dit erns maak met ons hoogste ideale.
4 thoughts on "Die skone kunste"
Jan de Beer November 19, 2013 at 10:07 am
Hoor-hoor dit moes ons lankal gelees het, en lankal besef het!
Baie dankie hiervoor, mag die redaksie hiervan kennis neem en kan hulle hopelik iets hieraan help doen.
Edmund November 19, 2013 at 6:50 pm
Dit sal nie gebeur solank die vermaaklikheids waarde van televisie die mense se begeertes vir vermaak verdrink en oor stimuleer totdat jou volk so anti sosiaal is hulle will mekaar nie eers groet nie. Alle volke se kulture is bederf en vernietig met TV.
As julle behoudende boere is, gooi hom uit!!! As julle lafhartig is, stem JA.
Ben November 20, 2013 at 8:09 am
Betref musiek: eerstens het daar 'n breindrein van meer as 'n miljoen opgeleide mense plaasgevind, en daarmee saam 'n groot deel van jou gehoor.
Tweedens het kaartjiepryse by kunstefeeste nie tred gehou met inflasie nie: in Grahamstad was feeskaartjies in 1988 R25 en deesdae is R100 die norm. Wat is die ekwivalent van R25 vandag? R250?
Derdens borg die National Arts Council, wat miljoene der miljoene van belastingbetalers se geld ontvang, nie indiwidue nie, maar eerder groepe met 'n opvoedkundige oogmerk – jonges in die nuwe bedeling. Dus weinig ondersteuning vir volwasse kunstenaars wat ongewone, eksperimentele of van die beter ouer komponiste se musiek wil opneem of die land wil gaan verteenwoordig by 'n internasionale fees.
Dan is daar ook maar 'n flou ondersteuning van ander instansies as dit by die maak van CD of ander opnames van ewekniee van Van Wyk Louw in die musiekwereld se musiek kom. G'n wonder dat musici ter plaatse eerder fokus op populistiese kuns nie. Kyk bv. wat het met die National Symphony Orchestra (Johannesburg Philharmonic Orchestra) gebeur: Afrikaans is lankal by die deur uitgegooi as dit by die skryf van programme kom en die alternatief was dat 'n dobbelhuis soos die National Lottery die ding moes dra, oftewel in so verre grille hul toegelaat het om dit te doen.
Feeste soos KKNK moet ook wins maak om te kan bestaan. Dit lyk egter of diegene wat eerder kwaliteit in kuns moes ondersteun nou uit die land weggehardloop het. In die visuele kunste lyk dit dalk 'n bietjie beter, maar akteurs vind dit ook toenemend moeiliker om wins by kunstefeeste te maak. In die dae van Andre Huguenet en Patrick Mynhardt was mense in dorpe nog 'n meer beduidende deel van die sosio-kulturele samestelling maar selfs Mynhardt (moes?) ook maar Boy from Bethulie of Oom Schalk Lourense vertel tot vervelens toe opvoer om die pot aan die kook te hou. Mense is dus bereid om te betaal as hulle kan lag en ontspan. Het Andre P Brink nie gese dat Afrikaans verdien om te verwyn nie…? Stellig bedoelend in 'n ander konteks… Pretty Yende presteer deesdae baie beter as selfs 'n Hanlie van Niekerk… en Marita Napier was tot dusver die enigste Suid-Afrikaanse klassieke musiekkunstenar wat 'n Grammy kon verower, en die arme vrou het ook eensaam en aan kanker gesterf. 'n Jongerige pianis soos Ben Schoeman het nog presteer, maar 'n mens wonder oor die volgende geslag…
Vesting November 24, 2013 at 12:03 am
Wat betref letterkunde: Wie het al "Die Lange Hoop: 'n Versdrama oor die Groot Trek" deur C.S.Steenekamp gelees? Iemand het dit al in dieselfde asem as die werke van Van Wyk Louw genoem.